A Bizottság határozata

(1998. október 22.)

a kutatás és technológiai fejlesztés területén a kulcsfontosságú intézkedések tartalmában és irányában a Bizottságot segítő szakértői csoportok felállításáról

(az értesítés a C(1998) 3120. számú dokumentummal történt)

(EGT vonatkozású szöveg)

(98/610/EK, Euratom)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Európai Atomenergia-közösséget létrehozó szerződésre,

mivel annak érdekében, hogy a Közösség kutatási és fejlesztési politikája jobban átláthatóbbá váljon és nagyobb stratégiai szerepet játsszon, a Bizottság minden kutatással foglalkozó személyt (ideértve a felhasználókat) szorosabban be kíván vonni e politika megvalósításába;

mivel szakértői csoportokat kell megalakítani, hogy tanácsot adjanak a Bizottságnak a Tanács olyan kulcsfontosságú tevékenységeinek tartalmáról és irányáról, amelyek az Európai Közösség kutatási, technológiai fejlesztési és demonstrációs tevékenységeiről szóló ötödik keretprogramjának [1], valamint az Európai Atomenergia-közösség kutatási és oktatási tevékenységeiről szóló ötödik keretprogramjának [2] végrehajtásával kapcsolatosak (a továbbiakban: "egyedi programok"), és amelyeket egyedi programokról szóló határozatok tartalmaznak; mivel e határozat keretében e kulcsfontosságú tevékenységeket adott esetben a témák jellege szerint értelemszerűen csoportosítják;

mivel ezen összefüggésben a szakértői csoportoknak az a szerepük, hogy segítsék meghatározni azt az átfogó stratégiát, amely szerint a kulcsfontosságú tevékenységeket vagy a kulcsfontosságú tevékenységek csoportjait végrehajtják, és lényeges következtetéseket vonjanak le átlátható módon;

mivel a munka természetére tekintettel e csoportoknak a tagjai olyan kiemelkedő személyek, akiket a jelöltek széles köréből választottak ki, és akik az említett munka elvégzéséhez megfelelően képzettek;

mivel ezen túlmenően e szakértői csoportokban mindazok képviselve vannak, akik a kutatásban részt vesznek; mivel törekedni kell a nemek kiegyensúlyozott arányú részvételére;

mivel e szakértői csoportokat fel kell állítani és feladatukat meghatározni,

A KÖVETKEZŐKÉPPEN HATÁROZOTT:

1. cikk

A következő kérdésekkel foglalkozó szakértői csoportokat hozzák létre annak érdekében, hogy tanácsot adjanak a Bizottságnak az egyedi programok által meghatározott kulcsfontosságú tevékenységek vagy kulcsfontosságú tevékenységek csoportjainak tartalmára és irányára vonatkozóan:

- "egészségügyi, élelmiszeripari és környezeti tényezők",

- "fertőző betegségek ellenőrzése",

- "a sejtgyár",

- "a növekvő népesség",

- "a fenntartható mezőgazdaság, halászat és erdészet, továbbá a vidéki térségek integrált fejlesztése",

- "az információs társadalom",

- "innovatív termékek, folyamatok és szervezetek",

- "fenntartható mobilitás és intermodalitás",

- "a repülés új perspektívái",

- "közúti közlekedés és tengeri technológiák",

- "a fenntartható vízgazdálkodás és -minőség" és "fenntartható gazdálkodás a tengeri ökológiai rendszerekkel",

- "az éghajlat és a biológiai sokféleség globális változása",

- "a holnap nagyvárosai és a kulturális örökség",

- "tisztább energiarendszerek" és "gazdaságos és hatékony energiák",

- "a társadalmi-gazdasági tudásalap fejlesztése",

- "ellenőrzött termonukleáris fúzió",

- "atommaghasadás"

2. cikk

Minden szakértői csoport:

- iránymutatást javasol a munkaprogramok meghatározására (ideértve a pályázati felhívások ütemezését, a közvetett KTF-tevékenységek értékelésének kritériumait, és ahol lehetséges, a kulcsfontosságú tevékenységek vagy a kulcsfontosságú tevékenységek csoportjai célkitűzéseinek az elérése érdekében számszerűsített vagy igazolható tudományos és műszaki-gazdasági célok kitűzését),

- véleményt nyilvánít a végrehajtott munka stratégiai természetéről és hasznosításáról, valamint az eredmények elemzéséről, a munkaprogramok lehetséges átszervezése érdekében.

3. cikk

(1) Minden szakértői csoportot a Bizottság alakít meg annak érdekében, hogy biztosítsák a csoportok kiegyensúlyozott összetételét, figyelembe véve a tagok származását földrajzi és szektorális szempontból (ipar és szolgáltatás, kutatás és innováció, felhasználók, közösségi szabályozó hatóságok és társadalmi-gazdasági körök). Amennyire lehetséges, a Bizottságnak is törekednie kell a nemek kiegyensúlyozott arányú részvételének biztosítására.

(2) A szakértői csoportok tagjainak kiválasztására kialakított eljárást a melléklet határozza meg a csoportok működési területére vonatkozó egyedi programokkal, kulcsfontosságú tevékenységekkel és kulcsfontosságú tevékenységek csoportjaival együtt.

4. cikk

(1) A szakértői csoportok tagjait személyes képességeik alapján a Bizottság nevezi ki kétéves időtartamra. E kinevezés csak egyszer újítható meg, legfeljebb két évre.

A csoportok tagjai helyettesítésükig vagy megbízatásuk megújításáig hivatalban maradnak.

Azokban az esetekben, amikor a csoport egyik tagja az adott csoport munkájában nem képes tovább hatékonyan közreműködni, illetve egy programbizottság tagja lesz vagy lemond, a Bizottság a megbízatás fennmaradó idejére helyettesítő személyt nevez ki, a mellékletben meghatározott eljárás szerint.

(2) A szakértői csoportok tagjainak nevét az Európai Közösségek Hivatalos Lapjában közzéteszik.

(3) A szakértői csoportok tagjai részére meg kell téríteni az úti- és tartózkodási költségeket a Bizottságon belül hatályos előírások szerint.

(4) A Bizottságnak az adott csoport tagjai közül ki kell neveznie minden szakértői csoport elnökét és alelnökét. Az alelnök nem származhat ugyanarról a földrajzi területről vagy ugyanabból a szektorból, mint az elnök.

Kelt Brüsszelben, 1998. október 22-én.

a Bizottság részéről

Édith Cresson

a Bizottság tagja

[1] COM(1998) 305 végleges.

[2] COM(1998) 306 végleges.

--------------------------------------------------

MELLÉKLET

A. A szakértői csoportok tagjainak kiválasztási eljárása

1. Azzal a céllal, hogy a B. pontban felsorolt kulcsfontosságú tevékenységekhez vagy a kulcsfontosságú tevékenységek csoportjaihoz szakértői csoportokat állítsanak fel, a Bizottság azokat a pályázatokat veszi figyelembe, amelyeket:

- már más eljárások során megkapott,

- a tagállamok és a társult országok nyújtottak be,

- az Európai Közösségek Hivatalos Lapjában kihirdetett pályázati felhívást követően nyújtottak be.

A pályázatokat benyújthatják maguk a pályázók vagy az őket alkalmazó szervezetek. Tudományos, kereskedelmi/szakmai vagy ipari szervezetektől, illetve közérdekű munkát végző szervezetektől érkező pályázatokat is elfogadnak, amennyiben azok a pályázó személyében megállapodtak.

A pályázatokat az Európai Közösségek egyik hivatalos nyelvén kell benyújtani. A pályázatoknak tartalmazniuk kell a jelölt szakmai tapasztalatának és magas szintű képességének igazolását (például egy részletes önéletrajzot).

2. A szakértői csoportok tagjainak kinevezése céljából a Bizottság valamennyi pályázatot a következő kiválasztási kritériumoknak megfelelően értékel:

- a jelölt alkalmassága egy vagy több érintett területen,

- a jelöltnek az a képessége, hogy a Közösség politikájára figyelemmel elemezze a tudományos és technológiai távlatokat,

- a jelölt szakmai étosza.

Ezen értékelés alapján a Bizottság kinevezi a csoportok tagjait e határozat 3. cikkének (1) bekezdése és melléklete B. pontjának megfelelően.

A Bizottság által ilyen módon kinevezett tagok nem lehetnek egynél több csoportban tagok.

B. Olyan egyedi programok, kulcsfontosságú tevékenységek vagy kulcsfontosságú tevékenységek csoportjai, amelyekkel a tanácsadó csoportok kapcsolatban vannak

Program | A szakértői csoport által végzett kulcsfontosságú tevékenység vagy kulcsfontosságú tevékenységek csoportjai | Szakértői csoport |

"Életminőség és gazdálkodás élő erőforrásokkal" | "Egészségügyi, élelmiszeripari és környezeti tényezők" | "Egészségügyi, élelmiszeripari és környezeti tényezők" |

"Fertőző betegségek ellenőrzése" | "Fertőző betegségek ellenőrzése" |

"A sejt mint gyár" | "A sejt mint gyár" |

"A növekvő népesség" | "A növekvő népesség" |

"A fenntartható mezőgazdaság, halászat és erdészet, továbbá a vidéki térségek integrált fejlesztése" | "A fenntartható mezőgazdaság, halászat és erdészet, továbbá a vidéki térségek integrált fejlesztése" |

"Felhasználóbarát információs társadalom" | "Rendszerek és szolgáltatások a polgárok részére""Új munkamódszerek és elektronikus kereskedelmi módszerek""Alapvető technológiák és infrastruktúrák" | "Információs társadalom" |

"Versenyképes és fenntartható növekedés" | "Innovatív termékek, folyamatok és szervezetek" | "Innovatív termékek, folyamatok és szervezetek" |

"Fenntartható mobilitás és intermodalitás" | "Fenntartható mobilitás és intermodalitás" |

"A repülés új perspektívái" | "A repülés új perspektívái" |

"Közúti közlekedés és tengeri technológiák" | "Közúti közlekedés és tengeri technológiák" |

"Az ökológiai rendszerek megőrzése" | "A fenntartható vízgazdálkodás és -minőség" és "fenntartható gazdálkodás a tengeri ökológiai rendszerekkel" | "A fenntartható vízgazdálkodás és -minőség" és "fenntartható gazdálkodás a tengeri ökológiai rendszerekkel" |

"Az éghajlat és a biológiai sokféleség globális változása" | "Az éghajlat és a biológiai sokféleség globális változása" |

"A holnap nagyvárosai és a kulturális örökség" | "A holnap nagyvárosai és a kulturális örökség" |

"Tisztább energiarendszerek, ideértve a megújítható energiákat" és "Gazdaságos és hatékony energia a versenyképes Európáért" | "Tisztább energiarendszerek" és "Gazdaságos és hatékony energiák" |

"Az emberi kutatási potenciál fejlesztése" | "A társadalmi-gazdasági tudásalap fejlesztése" | "A társadalmi-gazdasági tudásalap fejlesztése" |

"Az ökológiai rendszerek megőrzése" (Euratom) | "Ellenőrzött termonukleáris fúzió" | "Ellenőrzött termonukleáris fúzió" |

"Atommaghasadás" | "Atommaghasadás" |

--------------------------------------------------